Ερυθρά Θάλασσα

Η Ερυθρά θάλασσα είναι στενός θαλάσσιος βραχίονας του Ινδικού Ωκεανού ανάμεσα στη ΒΑ. Αφρική και τη ΝΔ. Ασία δημιουργώντας τον αρχαίο Αραβικό κόλπο, κατά διεύθυνση Β.ΒΔ. - Ν.ΝΑ. Ενώνεται με τον Ινδικό Ωκεανό μέσω του στενού του Μπαμπ ελ Μαντέμπ και του κόλπου του Άντεν και με τη Μεσόγειο με τη διώρυγα του Σουέζ. 
Στο βόρειο άκρο της προβάλλει μικρός βραχίονάς της δημιουργώντας τον κόλπο της Άκαμπα όπου μεταξύ αυτού και του κόλπου του Σουέζ - βρίσκεται η χερσόνησος του Σινά. Έχει 1.900 χλμ. μήκος, 300 χλμ. μέγιστο πλάτος και 450.000 τ.χλμ. έκταση.

Την εποχή της «Εξόδου» (ή φυγής) των Ισραηλιτών από την Αίγυπτο, η Ερυθρά ονομαζόταν και Θάλασσα των Καλαμιών και ήταν τότε λίμνη. Το βόρειο σημερινό τμήμα της, δυτικά της χερσονήσου Σινά, αναφέρεται στην Παλαιά Διαθήκη (βιβλίο «Έξοδος») ότι διέσχισαν οι Ισραηλίτες, όπως επί χιλιετηρίδα διασχιζόταν μόνο κατά πλάτος και ποτέ κατά μήκος.

Το όνομά της οφείλεται σε πλήθος μικρών ζωοφύτων που επιπλέουν σε μεγάλη έκταση επ΄ αυτής από αρχαιοτάτων χρόνων, προσδίδοντάς της χρώμα ερυθρωπό. Επί το πλείστον οι ακτές της Ερυθράς είναι χαμηλές και αμμώδεις, ο δε βυθός της κοντά στις ακτές είναι απότομος και ακανόνιστος, και σε πάρα πολλά σημεία λίαν επικίνδυνος, ιδιαίτερα σε μικρά ιστιοφόρα, λόγω των πλακόμορφων κοραλλιογενών υφάλων.
Η Ερυθρά προσβάλλεται ειδικά στο νότιο τμήμα της από τους ετήσιους μουσώνες τους οποίους πρώτος κατέγραψε ο αρχαίος Έλληνας γεωγράφος και μετεωρολόγος Ίππαλος, ενώ στο βόρειο τμήμα του από τους συνήθεις μεσογειακούς περισσότερο όμως σφοδρούς. Οι Άραβες, ακτοπλοώντας μόνο κατά τη διάρκεια της ημέρας την περιοχή αυτή, φοβούνταν αμφότερους τους παραπάνω ανέμους και γι' αυτό συγκρατούσαν τα πρωτόγονα σκάφη τους από τις ακτές που τραβούσαν συνηθέστερα καμήλες. Έχει σημειωθεί ότι όταν επιχειρούσαν τον κατά μήκος διάπλου της Ερυθράς η διάρκειά του έφθανε τους οκτώ μήνες.

Συνορεύουσες χώρες
Οι οκτώ χώρες που βρέχονται από την Ερυθρά Θάλασσα είναι:
 Ανατολική ακτή: 




 Δυτική ακτή: 




Ο κόλπος του Σουέζ βρέχει εξολοκλήρου την Αίγυπτο. Ο κόλπος της Ακάμπα βρέχει την Αίγυπτο, το Ισραήλ, την Ιορδανία και τη Σαουδική Αραβία.

Τουρισμός
Η θάλασσα είναι γνωστή για τις υπέροχες ψυχαγωγικές εγκαταστάσεις κατάδυσης, όπως το Ρας Μοχάμεντ, το ναυάγιο SS Thistlegorm, ο ύφαλος Έλφινστοουν, Οι Αδελφοί, ο ύφαλος του Δαιδάλου, ο ύφαλος του Αγίου Ιωάννη, το βραχώδες νησί της Αιγύπτου και λιγότερο γνωστές θέσεις, όπως στο Σουδάν το Σανγκανέμπ, Άμπινγκτον, Άνγκορος και Σαάμπ Ρουμί.
Η Ερυθρά Θάλασσα έγινε περιζήτητος προορισμός κατάδυσης μετά τις αποστολές του Χανς Χας στη δεκαετία του 1950 και αργότερα από τον Ζακ-Υβ Κουστώ. Δημοφιλή τουριστικά θέρετρα περιλαμβάνουν Ελ Γκούνα, Χουργκάντα, Σαφάγκα, Μάρσα Αλάμ, στη δυτική ακτή της Ερυθράς Θάλασσας και το Σαρμ-ελ-Σέιχ, Νταχάμπ, και Τάμπα στην αιγυπτιακή πλευρά του Σινά, καθώς και την Άκαμπα στην Ιορδανία και την πόλη Εϊλάτ στο Ισραήλ σε μια περιοχή γνωστή ως η Ριβιέρα της Ερυθράς Θάλασσας.
Η δημοφιλής τουριστική παραλία του Σαρμ ελ-Σέιχ έκλεισε για όλους τους κολυμβητές τον Δεκέμβριο του 2010 καθώς παρατηρήθηκαν διάφορες σοβαρές επιθέσεις καρχαριών, συμπεριλαμβανομένου ενός θανατηφόρου δυστηχήματος. Τον Δεκέμβριο του 2010, οι επιστήμονες που ερευνούσαν τις επιθέσεις είχαν εντοπίσει χωρίς επαλήθευση, πολλές πιθανές αιτίες για αυτό το φαινόμενο. Υπεραλίευση, η οποία προκαλεί μεγάλους καρχαρίες να κυνηγούν πιο κοντά στην ακτή, φορείς τουριστικών σκαφών που διοργανώνουν υπεράκτιες εκδρομές για φωτογράφιση καρχαρία αλλά και αναφορές για πλοία που ρίχνουν νεκρά ζώα στη θάλασσα. Η στενότητα της θάλασσας, το σημαντικό βάθος και το υφαλοπρανές, συνδυάζονται για να σχηματίσουν μια γεωγραφία όπου οι μεγάλοι καρχαρίες βαθέων υδάτων μπορούν να περιφέρονται σε εκατοντάδες μέτρα νερού, αλλά ταυτόχρονα σε ακτίνα εκατό μέτρων από τις περιοχές κολύμβησης.


Κατηγορία:Διώρυγα του Σουέζ